***Comunicat de presă***

***29 aprilie 2025***

**ECHOES – Festivalul Internațional „Aurel Stroe”** **ajunge în Sala Mare a Institutului Cultural Român**

Institutul Cultural Român va fi gazda unui concert susținut de muzicienii Noëmi Schindler (vioară), Daniel Vots (violă), Christophe Roy (violoncel), Radu Greluș (clarinet), Emanuel Rupă (clarinet), Andrei Văleanu (clarinet), Christophe Henry (pian) și Cristiana Mihart (pian). Evenimentul se va desfășura în cadrul celei de-a doua ediții a ECHOES - Festivalul Internațional „Aurel Stroe” și va avea loc marți, 6 mai 2025, ora 19.00, în Sala Mare din Aleea Alexandru nr. 38. De asemenea, tot în cadrul festivalului, care se va desfășura în perioada 5 - 7 mai 2025, în București, cei opt muzicieni vor mai susține alte două concerte la Institutul Francez și Universitatea Națională de Muzică. ECHOES – Festivalul Internațional „Aurel Stroe” va include și proiecția filmului documentar „Aurel Stroe”, realizat în anul 2002 de Bernard Cavanna și Laurence Pietrzak. Filmul a obținut o Mențiune specială a juriului în cadrul Festivalului „Classiques en images” (Paris - Le Louvre, 2003). Intrarea la concerte este liberă, în limita locurilor disponibile.

Festivalul – inițiat anul trecut de Maria-Clara Brumariu, nepoata compozitorului, la 15 ani de la moartea bunicului ei – va continua să aducă în atenția publicului moștenirea excepțională a creatorului de muzică contemporană Aurel Stroe (1932-2008), care cuprinde aproape șase decenii de compoziții. Aurel Stroe a fost distins cu premiul Academiei Române în 1974 și cu Ordinul Chevalier des Arts et des Lettres al Republicii Franceze, în 1991. A obținut Marele Premiu al Uniunii Compozitorilor și Muzicologilor din România, în 1998, iar în anul 2002 a fost laureat al prestigiosului Premiu Herder în Viena.

Aurel Stroe declara cu modestia caracteristică marilor spirite: „Opera mea trebuie văzută prin prisma acestor legături – uneori penibile, alteori periculoase – pe care am încercat a le afla (fără a face din aceasta un scop în sine), între lumi care cândva au fost împreună și între care s-au așezat cortine de fier, s-au format prăpăstii. Marea mea satisfacție a fost primirea Premiului Herder în 2002, tocmai în calitate de constructor – prin muzică – al unor punți între civilizații diferite”.

În Laudatio rostit cu acest prilej de Prof. Dr. Reinhardt Lauer se spunea: „Ceea ce realizează Aurel Stroe în muzica sa este nemaiauzit, nemaiîntâlnit. El dorește o punte între diferite culturi care să oprească așa-zisul război între culturi și speră ca, prin manifestul său artistic din 1999, intitulat Ästhetik und Grundstrukturen, să aducă unele clarificări în domeniul culturii și al mentalităților de comunicare între ele. [...] Deși muzica sa este melodioasă la suprafață, structura lucrărilor sale este matematică și ontologică. Și acestea toate i-au adus o reputație internațională, care înseamnă și inventivitatea, și gândirea filozofică a unui compozitor pentru Premiul Herder”. (Extrase din cartea „Timpul nemântuit. Paradigme culturale în muzica lui Aurel Stroe”, de Ruxandra Arzoiu, Institutul Cultural Român, 2007.)

**Aurel Stroe** a început să studieze compoziția încă de la vârsta de nouă ani și a învățat sub îndrumarea unor muzicieni importanți, din România și străinătate, precum Marțian Negrea, Mihail Andricu, Theodor Rogalski, Mauricio Kagel, Karlheinz Stockhausen și Mihail Jora. Cariera sa îndelungată s-a desfășurat în România, SUA, Franța și Germania. În 1968, la invitația Guvernului SUA, a vizitat mai multe universități americane pentru a descoperi informații despre muzica asistată de calculator. A fost compozitor rezident în Berlinul de Vest (DAAD), între 1972-1973, și a predat orchestrație și compoziție la Universitatea din București, precum și la Universitatea Illinois din Urbana-Champaign, Strasbourg, în Darmstadt și Bușteni.

Ministerul Culturii din Franța i-a solicitat multe lucrări, compozițiile sale fiind foarte apreciate și interpretate în mediul artistic francez. Discipolul său, compozitorul Bernard Cavanna, i-a dedicat de-a lungul anilor mai multe proiecte, inclusiv un disc lansat în acest an, care va fi prezentat în cadrul concertului de la Universitatea Națională de Muzică din București și care va avea lansarea oficială în România în octombrie 2025.

Aurel Stroe a plecat din România în perioada comunistă, dar a revenit după 1990, când a început să organizeze cursuri de vară în Bușteni, locul său de suflet. La acestea au participat muzicieni care formează acum elita muzicii contemporane românești precum Dan Dediu, Sabina Ulubeanu, Maia Ciobanu, Șerban Nichifor, Gabriel Vlădescu, Carmen Stoianov, Petru Stoianov, Smaranda Oțeanu-Bunea, Fred Popovici, Violeta Dinescu ș.a.

„Așa cum știu că bunicul Aurel este alături de mine de fiecare dată când fac o plimbare în natură, merg la un concert bun sau citesc o carte bine scrisă, așa îmi doresc să fiu și eu alături de el, prin acest festival care să nu-l dea uitării. Într-o lume în care viteza, uitarea sau tristețea par tot mai prezente, cred că un gest mic – trei concerte dedicate memoriei lui – poate aduce mult bine în jur, iar atunci când reușesc să implic în acest demers oameni care l-au cunoscut – foști studenți, prieteni și admiratori –, simt că reușita este și mai mare. Simplul fapt că iau legătura cu cei care l-au îndrăgit mă apropie de el, și atunci când văd în săli tineri care vin să-i asculte lucrările, știu că oricât de complicat ar fi să organizezi un festival de muzică contemporană, nu voi renunța la visul meu: acela de a-l păstra viu în amintirea noastră pe bunicul Aurel”, a declarat Maria-Clara Brumariu, inițiatoarea festivalului.

**PROGRAMUL CONCERTELOR**

**Luni, 5 mai 20205, ora 19.00 / Institutul Francez – Cinema Elvire Popesco**

Aurel Stroe - „Polyphnien und Heterophonien” pentru 3 clarinete și violă

Bernard Cavanna - „Fauve” pentru vioară solo

Mihnea Brumariu - „Kompositionklassen versus SCRAP Klassen” pentru vioară solo

Proiecția filmului documentar „Aurel Stroe”

**Marți, 6 mai 2025, ora 19.00 / Sala Mare a Institutului Cultural Român**

Bernard Cavanna - „Alte Musik” pentru violoncel și pian

Irina Hasnaș – Evolutio II, Trio pentru clarinet, pian și violoncel

Sabina Ulubeanu - „Between Times II” pentru două clarinete, trio de coarde și pian

Aurel Stroe - „Fantaisie quasi una Sonata” pentru violoncel și pian

**Miercuri, 7 mai 2025, ora 19.00 / Universitatea Națională de Muzică din București – Sala Auditorium**

Aurel Stroe - „În vis desfacem timpurile suprapuse” pentru clarinet, violoncel, pian și clavecin

Maurice Ravel - Sonata pentru vioară și violoncel

Aurel Stroe - „Mozart Sound Introspection”, Bagatelle pentru un șir mozartian pentru trio de coarde

Mai multe informații despre festival se pot găsi pe [www.aurelstroe.com](http://www.aurelstroe.com) și pe rețelele sociale – [Facebook](https://www.facebook.com/echoes.festivalulaurelstroe) și [Instagram](https://www.instagram.com/echoes.festivalaurelstroe/).

Parteneri principali – Institutul Cultural Român, UCMR, UCMR - ADA

Sponsor principal – Romcapital Invest

Sponsor – Terra Incognita

Parteneri – Institutul Francez din București, Universitatea Națională de Muzică din București, Promobicicleta, ExpoPrint

Parteneri media – TVR Cultural, RFI România, Radio România Muzical, Radio România Cultural, Klarmedia, Igloo, Arhitectura, Zile și Nopți, Aici a stat, Palindrom.eu, LiterNet, Bookhub.ro

**Contact:**

Serviciul Promovare și Comunicare

biroul.presa@icr.ro

031 71 00 622